ભાજપ માટે એ રીતે વિધાનસભાનાં પરિણામો બહુ આંચકાજનક નથી પણ લોકસભાની પેટાચૂંટણીનાં પરિણામ ચોક્કસ આંચકાજનક છે કેમ કે લોકસભાની ત્રણમાંથી બે બેઠકો ભાજપ પાસે હતી ને તેમાંથી એક બેઠક ભાજપે ખોઈ છે. આ બેઠક પાછી ગમે તે બેઠક હોત તો વાંધો નહોતો પણ આ બેઠક પાછી બેલ્લારીની છે. માંડ્યા લોકસભા બેઠક 2014માં કુમારસ્વામીએ જીતેલી ને આ વખતે પણ તેમનો ઉમેદવાર જીત્યો છે તેથી ભાજપને આંચકો ના લાગે પણ બેલ્લારી છેલ્લાં 15 વર્ષથી ભાજપનો ગઢ હતો ને 2004થી સળંગ ભાજપ અહીં જીતતો હતો. સોનિયા ગાંધી કોંગ્રેસ પ્રમુખ બન્યાં પછી 1999ની લોકસભા ચૂંટણીમાં તેમણે બેલ્લારી બેઠક પરથી ઝંપલાવેલું. ભાજપે સોનિયાને પછાડવા સુષમા સ્વરાજને મેદાનમાં ઉતારી દીધાં હતાં. સોનિયાને હરાવવા માટે ભાજપ જીવ પર આવી ગયેલો ને એમાં જે પણ મદદ કરે એ બધાંને પોતાના પડખામાં લીધેલા. બેલ્લારીમાં ખાણ માફિયા તરીકે કુખ્યાત રેડ્ડી બંધુઓની મદદ લેવામાં પણ ભાજપને શરમ નહોતી આવી. રેડ્ડી બંધુઓએ પણ પોતાનું વર્ચસ્વ જમાવવાની તક ઝડપીને સુષમાના આખા કેમ્પેઈનનો ખર્ચ ઉપાડી લીધેલો. આ બધા દાવપેચ પછી પણ ભાજપ સોનિયાને નહોતો હરાવી શક્યો પણ બેલ્લારીમાં ભાજપ ઘૂસી ગયો. આ ઘૂસણખોરી તેને પછીની ચૂંટણીઓમાં ફળી ને એ પછી સળંગ ત્રણ ચૂંટણીઓમાં ભાજપ જીત્યો. કોંગ્રેસ ને જેડીએસ બંનેએ ભેગાં મળીને આ ગઢ ધરાશાયી કરી નાંખ્યો છે ને ભાજપનું નાક વાઢી લીધું છે. બેલ્લારીની હાર ભાજપ માટે ફજેતારૂપ છે તો આ ભાજપમાં મોટા ભા ગણાતા